次韵信卿
作者：韓淲
朝代：宋

paragraphs: 伊人學有源，疏汝導瀍澗。
相羊辟雍水，他年定名宦。
談高如已仙，筆妙疑善幻。
池龍駕車輦，天馬脫鞍襻。
平生諸公間，抵掌肯譏訕。
顧我方卑飛，藩籬趁尺鷃。
相逢山水縣，不覺逼歲晏。
時評道精粗，萬折歸一貫。
更及羲文易，後世明憂患。
行藏思鼎鐘，舒卷付藜莧。
飄零朋舊交，俛仰親故盼。
因知昔能賢，此趣亦俱慣。
茫茫造化廣，局局天壤間。
溪山偶登臨，古寺履危棧。
老來身本閒，懶去情轉慢。
詞場足金章，决科信須綰。
霜天忍分手，惻愴涕空潸。
夜坐把離杯，寒聲度鴻鴈。